(1644) Als dit ooc gedaen was haelden die voornoemde maerte uyt dooskens voort , alreleye wel smakende suyckere ende suycaden , brochten ooc leckeren wijn , daer af zy een weynigh bancketeerden , sulcx dat hem Salabet liet beduncken in een aerdtsch Paradijs te wesen : dewelcke meer dan duysendt werven dese Vrouwe aensach , die voorwaer uytter maten schoon was : dies hem elck ure dat de Slavinnen niet uytter Kameren en gingen hondert jaren lang scheen te wesen , uyt vieriger begeerlijcheyt van die vrouwe in zijnen armen te omhelsen .De Slavinnen een kaersken van welrieckende specerijen gemaect ende ontsteken hebbende , zijn door der Vrouwen bevele uytter Cameren gegaen : dies sy terstont Salabet ende hy haer omhelsende wel een groot ure lanc alleen binnen der Cameren ghebleven zijn : dat met uytnemender geneuchten van Salabet die hem liet beduncken , dat dese Vrouwe hittiglijcken op hem verlieft was .De Vrouwe daer nae merckende dat het tijt was om uytten bedde te rijsen , dede die Slavinnen weder komen , ende hebben hen beyden weder gekleet : daer zy heur natueren met eenen dronck Wijns ende mette suyccaden wat versterckt ende heure handen ende aensichten in die welrieckende wateren gewasschen hebben .